Biskupský erb Dušana Špinera
Dr. **Dušan Spiridion Špiner** (\* 7. február 1950, Vydrník) je slovenský rímskokatolícky biskup a vysokoškolský učiteľ. V roku 1979 prijal z rúk Felixa Davídka biskupské svätenie, ktoré v roku 1992 kardinál Ratzinger ako prefekt Kongregácie pre náuku viery uznal za platné. V rokoch 2001-2017 pôsobil ako odborný asistent na Univerzite Palackého v Olomouci. V súčasnosti je na dôchodku.

Životopis
---------

V rokoch 1967 – 1973 študoval katolícku teológiu na RKCMBF v Bratislave a po jej ukončení bol vysvätený za kňaza biskupom Júliusom Gábrišom. Bola mu ponúknutá kariéra v duchovenstve za predpokladu kolaborácie s totalitným komunistickým režimom, ktorú však rázne odmietol a namiesto toho sa angažoval v podzemí. Za jeho pastoračné aktivity pre mládež mu bol v roku 1976 odobratý štátny súhlas a pracoval v bani železnej rudy v Spišskej Novej Vsi. Udržoval popri tom styky s podzemnou cirkvou okolo biskupa Jána Chryzostoma Korca, SJ a zo skupiny *Iesuita minor* bol Oskárom Formánkom, SJ nasmerovaný na skupinu tajnej cirkvi v Česku pod názvom Koinótés, ktorú viedol biskup PhDr. Felix Maria Davídek. 

Sprostredkovával spojenie tejto časti tajnej časti cirkvi v Československu s oficiálnou cirkvou v zahraníčí: s Erfurtom vo vtedajšej NDR a Varšavou, kde sa stretával s kardinálom Wyszyńskim. Práve odtiaľto prišla prosba vysvätiť pre tajnú cirkev kňazov v Sovietskom zväze, na ktorú sa s nasadením vlastného života podujal a preto bol biskupom Davídkom vysvätený za biskupa a vycestoval do Ruska. Po úspešnom absolvovaní misie ho jeden z ordinandov pri výsluchoch prezradil a od toho času bol Špiner neustále pod drobnohľadom KGB a ŠtB. V snahe skompromitovať jeho pôsobenie v tajnej cirkvi ho tajné služby označili ako svojho spolupracovníka v kategórii agent s krycím menom *Dominik*.

Po páde komunistického režimu v roku 1989 a obnovení slobodného pôsobenia katolíckej cirkvi bola veľká časť svätení kňazov a biskupov zo skupiny Koinótés (na rozdiel od iných skupín podzemnej cirkvi) spochybňovaná a dlho nebola všeobecne uznaná za platnú. Postupom času však úradná cirkev potichu priznala platnosť svätení v skupine okolo biskupa Davídka a jeho nasledovníkov.

Biskup Špiner sa stretol s pápežom Jánom Pavlom II. a ten mu povedal, že má byť trpezlivý a konať podľa svedomia. Po dohode so spišským biskupom Tondrom a podľa inštrukcií Svätej stolice podpísal vyhlásenie, že nebude vystupovať ako biskup dovtedy, kým Svätá Stolica nerozhodne ináč. Toto prehlásenie podpísal s prísľubom biskupa Tondru, že mu bude umožnené získať doktorát z teológie a že bude môcť vyučovať teológiu na teologickej fakulte v Bratislave. Tento prísľub však následne Ján Sokol zamietol. Biskup Dušan Špiner do roku 1999 pôsobil ako bežný kňaz v Spišskej diecéze. Od roku 2001 však odišiel pôsobiť na štátnu akademickú pôdu do Česka. V rokoch 1997 – 2001 totiž vyštudoval na Filozofickej fakulte UK v Bratislave odbor dejiny filozofie a od roku 2001 do roku 2017 potom pôsobil ako odborný asistent na Pedagogickej fakulte Univerzity Palackého v Olomouci. V súčasnosti je už na dôchodku.

V roku 2011, 2. apríla, vo Viedni prevzal spolu s Ludmilou Javorovou (prvá žena, ktorej F. M. Davídek udelil kňazské svätenie) cenu *Za slobodu v cirkvi*, ktorú udeľuje Nadácia Herberta Haaga, vedená známym teológom Hansom Küngom.

Na stránkach *catholic-hierarchy.org* je vedený ako biskup, ktorý rezignoval z úradu.

Podľa Acta Curiae Pražskej arcidiecézy vysvätil v Prahe 1. apríla 2017 za kňaza bývalého premonštráta a laicizovaného diakona Maria Böhmeho, hoci v Pražskej arcidiecéze nemal na to právomoc.

Dielo
-----

### Monografie

* ŠPINER, D. Nástin krestanské etiky a jejího významu v hledání smyslu života. Olomouc: Univerzita Palackého v Olomouci, 2004. 120 s. ISBN 80-244-0877-5.
* ŠPINER, D. Clovek a náboženství. Príspevek ke kreacne-evolucnímu porozumení cloveka ve svetle náboženství. Olomouc: Univerzita Palackého v Olomouci, 2006. 108 s. ISBN 80-244-1547-X.
* ŠPINER, D. Podmienky utvárania duchovnej dimenzie ludskej osobnosti. Prešov; Olomouc: Vydavatelstvo Michala Vaška; Univerzita Palackého v Olomouci, 2006. 176 s. ISBN 80-7165-542-2.
* ŠPINER, D. Eticko-filozofický aspekt výchovno-vzdelávacieho procesu. Olomouc: Univerzita Palackého, 2008. 158 s. ISBN 978-80-244-2027-1.

Referencie
----------

1. 1 2  CHENEY, David M. *www.catholic-hierarchy.org*. REV. 2013-09-04, [cit. 2014-07-30]. Stránka Father Dušan Spiridion Špiner. (angl.)
2. ↑  
 Weihe von Rom anerkant. *Sudetenpost* (Linz: Sudetendeutscher Presseverein), 2.4.1992, roč. 38. čís. 7, s. 4. Bez autora, s odvolaním sa na informácie, ktoré ma k dispozícii Kathpress. Dostupné online [cit. 2014-09-22]. (nem.)
3. ↑   *Vyhľadávanie - Registračné protokoly agentúrnych a operatívnych zväzkov Štátnej bezpečnosti a vojenskej kontrarozviedky - Ústav pamäti národa* [online]. www.upn.gov.sk, [cit. 2020-10-29]. Dostupné online.
4. ↑  SCHERMANN, Rudolf. Slovensko: bývalý tajný biskup preložený za trest. *Getsemany*, 2000, čís. 103. Dostupné online [cit. 2014-07-30]. ISSN 485X 1210 485X.
5. ↑  TANCEROVÁ, Barbora. Tajných kňazov po páde režimu spochybnili vlastní. *sme.sk* (Bratislava: Petit Press), 2014-7-30. Dostupné online. ISSN 1335-4418.
6. ↑  GAZDA, Imrich. TÉMA: Za slobodu cirkvi protestom proti Vatikánu. *postoy.sk*, 19.4.2011. Dostupné online [cit. 2014-07-30].
7. ↑   Z Act Curiae : Nezákonné svěcení Maria Böhme. *Zpravodaj pražské arcidiecéze* (Praha: Pražská arcidiecéza), s. 12. Dostupné online [cit. 2017-09-02].

Externé odkazy
--------------

* Oficiálny životopis na stránke Pedagogickej fakulty Univerzity Palackého v Olomouci
* www.katopedia.cz Dušan Špiner
* SCHERMANN, Rudolf. *Slovensko: bývalý tajný biskup preložený za trest* [online]. getsemany.cz, [cit. 2017-12-05]. Dostupné online.

Autoritné údaje: * ISNI: 0000 0000 5778 8151
* NK ČR: mzk2004261219
* VIAF: 84598207